АҞӘА, лаҵара 17 - Sputnik, Бадри Есиава. Урыстәылатәи ателеканал Аԥсны иазку афильмқәа фба ҭнахраны иҟоуп ҳәа адырра ҟаиҵеит 2019 шықәсазтәи акурорттә сезон алагамҭазы Аминистрцәа реилазаараҿы имҩаԥысыз аилацәажәараҿы Аԥсны акурортқәеи атуризми рминистр Авҭандил Гарцкиа.
"40-40 минуҭ ицо, Аԥсны иазку афильмқәа фба урыстәылатәи ателеканалқәа руак иҭнахраны иҟоуп. Апроект ахықәкы – ҳтәыла аӡыргареи аларҵәареи роуп", - иҳәеит аминистр.
Иара убасгьы иҳәеит апроект ҿыц аусура ишалаго – Урыстәылатәи атуроператорцәа дуқәа руак ҳреспубликахь абилеҭқәа аҭира иалагоит.
Гарцкиа иҳәеит иԥаршеиу апутиовкақәа зҭиуа рҿагыларазы "горячая линия" аусура шхацнаркуа.
Иара иажәақәа рыла, хара имгакәа ихыркәшахоит аекскурсиамҩаԥгаҩцәа раттестациа.